b"\n_START_ARTICLE_\nChichen Itza\n_START_SECTION_\nLokacija\n_START_PARAGRAPH_\nChich\xc3\xa9n Itz\xc3\xa1 se nahaja v vzhodnem delu dr\xc5\xbeave Jukatan v Mehiki. Severni del polotoka Jukatan nima povr\xc5\xa1inskih rek, vse te\xc4\x8dejo pod zemljo. V obmo\xc4\x8dju se nahajata dve veliki kotanji, naravna vodnjaka imenovana cenotes, ki imata obilo vode vse leto, zaradi \xc4\x8desar je bila lokacija privla\xc4\x8dna za naselitev. Od obeh vodnjakov je Cenote Sagrado (vodnjak \xc5\xbertvovanja) bolj znan. Glede na \xc5\xa1panske vire, so predkolumbovski Maji \xc5\xbertvovali predmete in ljudi in jih metali v ta vodnjak kot obliko \xc4\x8da\xc5\xa1\xc4\x8denja boga de\xc5\xbeja, Chaaca. Edward Herbert Thompson, ki je izkopaval v Cenote Sagrado v letih 1904-1910, je na\xc5\xa1el \xc5\xa1tevilne artefakte iz zlata, \xc5\xbeada, keramike in kadilo, kot tudi \xc4\x8dlove\xc5\xa1ke ostanke. \xc5\xa0tudija posmrtnih ostankov je iz obsega ugotovila, da je \xc5\xa1lo za \xc5\xbertvovanje ljudi._NEWLINE_Chich\xc3\xa9n Itz\xc3\xa1 je bil gospodarska velesila v severnem delu ni\xc5\xbeavja. Preko polotoka so potekale trgovske poti iz pristani\xc5\xa1kega mesta Isla CERRITOS na severni obali. Chich\xc3\xa9n Itz\xc3\xa1 je lahko pridobil proizvode iz oddaljenih obmo\xc4\x8dij, kot je obsidian iz osrednje Mehike in zlato iz ju\xc5\xbene Srednje Amerike._NEWLINE_Med letoma 900 in 1050 se je Chich\xc3\xa9n Itz\xc3\xa1 raz\xc5\xa1iril in postal mo\xc4\x8dan regionalni center, ki je nadzoroval severni in osrednji Jukatan.\n_START_SECTION_\nArheolo\xc5\xa1ki park\n_START_PARAGRAPH_\nChich\xc3\xa9n Itz\xc3\xa1 je bil eno najve\xc4\x8djih majevskih mest in ima razmeroma veliko zgradb v sredi\xc5\xa1\xc4\x8du mesta, ki pokriva obmo\xc4\x8dje vsaj 5 km\xc2\xb2. V manj\xc5\xa1em obsegu se stanovanjske zgradbe razprostirajo na neznani razdalji izven tega obmo\xc4\x8dja. Mesto je bilo zgrajeno na razgibanem terenu, ki je bil umetno izravnan za potrebe izgradnje glavnih arhitekturnih skupin, najve\xc4\x8d gradbenih del je bilo potrebno na obmo\xc4\x8djih piramide El Castillo, Las Monjas, Osario in JZ skupine zgradb. Kamnite zgradbe so ohranjene v razli\xc4\x8dnih fazah, mnoge so bile obnovljene. Gosta mre\xc5\xbea poti (sacbeob) je tlakovanih. Arheologi so na\xc5\xa1li ve\xc4\x8d kot 80 sacbeob, ki pre\xc4\x8dkajo mesto in se raztezajo v vse smeri tudi iz mesta._NEWLINE_Zgradbe so zgrajene v ve\xc4\x8d slogih, predvsem pa v Puuc in Chenes slogu obi\xc4\x8dajnem za severni del polotoka Jukatan. Zgradbe oblikujejo ve\xc4\x8d sklopov, vsak sklop je bil lo\xc4\x8den s serijo nizkih zidov. Tri najbolj znane skupine so: Velika severna platforma s spomeniki El Castillo, Tempelj bojevnikov in Veliko igri\xc5\xa1\xc4\x8de, skupina Osario, ki vklju\xc4\x8duje piramido z istim imenom in tempelj Xtoloc ter centralna skupina z El Caracolom, Las Monjas in Akab Dzib._NEWLINE_Ju\xc5\xbeno od Las Monjas, na obmo\xc4\x8dju, znanem kot Chich\xc3\xa9n Viejo (stari Chich\xc3\xa9n) in je dostopen samo arheologom, so nekateri drugi sklopi, kot so bolj zgodnje skupine, Skupina preklad in Skupina Stari grad.\n_START_SECTION_\nEl Castillo\n_START_PARAGRAPH_\nEl Castillo (\xc5\xa1pansko grad), znan tudi kot Kukulc\xc3\xa1nov tempelj, je stopni\xc4\x8dasta piramida, ki dominira v sredi\xc5\xa1\xc4\x8du arheolo\xc5\xa1kega najdi\xc5\xa1\xc4\x8da Chich\xc3\xa9n Itz\xc3\xa1. Arheologi so jo poimenovali Struktura 5B18. Zgrajena je bila nekje med 9. in 12. stoletjem v \xc4\x8dast boga Kukulc\xc3\xa1na (pri Majih Pernata ka\xc4\x8da, pri Aztekih Quetzalc\xc3\xb3atl). Piramida je sestavljena iz niza kvadratnih teras s stopnicami. Skulpturi Pernate ka\xc4\x8de krasita vzno\xc5\xbeje severnega stopni\xc5\xa1\xc4\x8da. Okoli spomladanskega in jesenskega enakono\xc4\x8dja pozno popoldne se na zahodni strani stopni\xc5\xa1\xc4\x8da prika\xc5\xbee vrsta trikotnih senc, ki ustvarjajo iluzijo pernate ka\xc4\x8de, ki se spu\xc5\xa1\xc4\x8da s piramide, vendar ni dokazov, da je bil ta svetlobni efekt dose\xc5\xbeen namerno. Vsako od \xc5\xa1tirih stopni\xc5\xa1\xc4\x8d ima 91 stopnic, katerih vsota, skupaj s platformo na vrhu, ustreza \xc5\xa1tevilu dni v letu. Struktura je visoka 24 m, gornji tempelj pa 6 m. Stranica kvadratnega tlorisa piramide meri 55,3 m._NEWLINE_Piramida je bila z dveh strani v celoti obnovljena med letoma 1920 in 1930. Po \xc5\xa1tevilnih napa\xc4\x8dnih za\xc4\x8detkih, so odkrili stopni\xc5\xa1\xc4\x8de pod severno stranico piramide. S kopanjem od vrha so na\xc5\xa1li \xc5\xa1e en tempelj pokopan pod sedanjim. V komori znotraj templja je bil kip Chac Moola in prestol v obliki jaguarja, rde\xc4\x8de barve z vlo\xc5\xbeki narejenimi z intarzijami iz \xc5\xbeada. Mehi\xc5\xa1ka vlada je izkopala predor od vzno\xc5\xbeja severnega stopni\xc5\xa1\xc4\x8da do stopni\xc5\xa1\xc4\x8da prvotne piramide k skritemu templju.\n_START_SECTION_\nVeliko igri\xc5\xa1\xc4\x8de\n_START_PARAGRAPH_\nV Chich\xc3\xa9n Itz\xc3\xa1ju so arheologi odkrili trinajst igri\xc5\xa1\xc4\x8d za igranje mezoameri\xc5\xa1kih iger z \xc5\xbeogo, vendar je Veliko igri\xc5\xa1\xc4\x8de (Juego de pelota), ki le\xc5\xbei SZ od piramide El Castillo, najbolj impresivno. To je najve\xc4\x8dje in najbolje ohranjeno igri\xc5\xa1\xc4\x8de v vsej Mezoameriki. Meri 168 krat 70 metrov. Vzporedne plo\xc5\xa1\xc4\x8dadi ob glavnem igralnem obmo\xc4\x8dju so dolge vsaka po 95 metrov. Stene teh plo\xc5\xa1\xc4\x8dadi so 8 metrov visoke. V sredi\xc5\xa1\xc4\x8du vsakega od teh zidov so obro\xc4\x8di, izrezljani s prepletenimi pernatimi ka\xc4\x8dami. Ob vzno\xc5\xbeju visokih notranjih sten so klan\xc4\x8dine z reliefi, ki prikazujejo \xc5\xbertvovanje igralcev z obglavljenjem. _NEWLINE_Na koncu igri\xc5\xa1\xc4\x8da je Severni tempelj, znan tudi kot tempelj Bradatega mo\xc5\xbea (Templo del Hombre Barbado) zaradi basreliefa na notranjih stenah. Vgrajen v vzhodni steni stoji Jaguarjev tempelj, pri \xc4\x8demer jaguar gleda na igri\xc5\xa1\xc4\x8de. V notranjosti je po\xc5\xa1kodovana velika freska, ki prikazuje bojne prizore. Pri vhodu v spodnji del templja je \xc5\xa1e en jaguarjev prestol, ki pa ima precej zbledele barve. V templju je mnogo reliefov.\n_START_SECTION_\nTempelj bojevnikov\n_START_PARAGRAPH_\nTempelj bojevnikov (Templo de los Guerreros) sestavlja velika stopni\xc4\x8dasta piramida, ki jo obdajata vrsti izklesanih stebrov, ki upodabljajo bojevnike. Ta kompleks je podoben Templju B v tolte\xc5\xa1kem mestu Tula in ka\xc5\xbee na neko obliko kulturnega stika med obema regijama. Na vrhu stopni\xc5\xa1\xc4\x8da na vrhu piramide in v smeri proti vhodu v tempelju piramide stoji Chac Mo'ol. Ta tempelj zapira ali grobnico. Arheolo\xc5\xa1ko raziskavo je opravila Carnegie Institution of Washington v letih 1925 - 1928. Klju\xc4\x8dni \xc4\x8dlan te obnove je bil Earl H. Morris.\n_START_SECTION_\nSkupina tiso\xc4\x8d stebrov\n_START_PARAGRAPH_\nVzdol\xc5\xbe ju\xc5\xbene stene Templja bojevnikov stoji vrsta stebrov (Palacio de las Columnas Esculpidas), za katere se ne ve \xc4\x8demu so slu\xc5\xbeili. Stebri so v treh lo\xc4\x8denih delih: zahodna skupina, ki se razteza na sprednji strani Templja bojevnikov; severna skupina, ki poteka ob ju\xc5\xbeni steni templja in vsebuje stebre z okraski vojakov v basreliefu in severozahodna skupina, ki je o\xc4\x8ditno oblikovala majhno sveti\xc5\xa1\xc4\x8de na jugovzhodnem vogalu templje ter vsebuje okraske ljudi in bogov, kakor tudi \xc5\xbeivali in ka\xc4\x8de. Tukaj je tudi majhno \xc4\x8dudo tehnike, kanal, ki preko nekak\xc5\xa1nih cevi zbira de\xc5\xbeevnico in jo iz kompleksa odvaja okoli 40 metrov stran v nekdanji Cenotes (vodnjak)._NEWLINE_Na jugu skupine tiso\xc4\x8d stebrov je skupina treh manj\xc5\xa1ih, med seboj povezanih stavb. Tempelj izrezljanih stebrov je majhen eleganten objekt, ki je sestavljen iz sprednje galerije z notranjim hodnikom, ki vodi do oltarja s Chac Moolom. \xc5\xa0tevilne kolone stebrov imajo bogate reliefne upodobitve okoli 40 osebnosti. Tempelj majhnih tabel je neobnovljen. Thompsonov tempelj (po nekaterih virih pala\xc4\x8da Ahau Balam Kauil) je majhna stavba z dvema nivojema, ki v frizih prikazujejo jaguarje (v jeziku Majev Balam), kot tudi pismenke majevskega boga Kahuila.\n_START_SECTION_\nSkupina Osario\n_START_PARAGRAPH_\nOsario je stopni\xc4\x8dasta piramida, ki je le nekoliko manj\xc5\xa1a od Castilla. Na vrhu je tempelj, ki ima na sredini odprtino, ki vodi do jame, ki je 12 m ni\xc5\xbeje. Edward H. Thompson je jamo izkopal v poznem 19. stoletju in v njej na\xc5\xa1el ve\xc4\x8d okostnjakov in artefakte, kot so \xc5\xbeadaste kroglice. Arheologi verjamejo, da struktura ni bila niti grob niti, da so v njej pokopani duhovniki, kot je to ocenil Thompson._NEWLINE_V bli\xc5\xbeini stoji tempelj Xtoloc, ki je bil nedavno obnovljen. Vsebuje vrsto pilastrov z izrezljanimi podobami ljudi, rastlin, ptic in mitolo\xc5\xa1kih prizorov._NEWLINE_Med templjem Xtoloc in Osariom je ve\xc4\x8d struktur: plo\xc5\xa1\xc4\x8dad Venere, plo\xc5\xa1\xc4\x8dad grobnice, in majhne neimenovane \xe2\x80\x8b\xe2\x80\x8bokrogle struktura. Poleg teh pa \xc5\xa1e dve majhni stavbi imenovani hi\xc5\xa1a Metates in hi\xc5\xa1a Mestizas.\n_START_SECTION_\nCentralna skupina\n_START_PARAGRAPH_\nLas Monjas je ena od najbolj opaznih struktur v Chich\xc3\xa9n Itz\xc3\xa1ju. To je kompleks stavb, zgrajenih v slogu Puuc. \xc5\xa0pansko poimenovanje Las Monjas pomeni \xc2\xbbnune\xc2\xab\xc2\xa0ali \xc2\xbbsamostan\xc2\xab, vendar je bila dejansko to vladna pala\xc4\x8da. Samo na vzhodu je majhen tempelj znan kot La Iglesia (cerkev), okra\xc5\xa1en z maskami. Skupino Las Monjas odlikuje koncentracija hieroglifskih besedil, ki segajo do poznega klasi\xc4\x8dnega obdobja. Ta besedila pogosto omenja ime Kakupacal._NEWLINE_El Caracol (Pol\xc5\xbe) se nahaja severno od Las Monjas. To je okrogla stavba na veliki kvadratni platformi. Ime je dobila po kamnitih spiralnih stopnicah v notranjosti. Struktura s svojo nenavadno postavitvijo in okroglo obliko navaja na teorijo, da je bil to observatorij z vrati in okni, poravnanimi na astronomske dogodke, natan\xc4\x8dneje okrog poti Venere._NEWLINE_Akab Dzib se nahaja na vzhodu El Caracola. Ime pomeni \xc2\xbbtemno (skrivnostno) pisanje\xc2\xab. Prvotno ime stavbe, v skladu s prevodom pismenke v Casa Colorada, je Wa (k) wak Puh Ak Na (ravna hi\xc5\xa1a s prekomernim \xc5\xa1tevilom sob) in je bila dom upravitelja Chich\xc3\xa9n Itz\xc3\xa1ja, Yahawal Cho'K'ak. INAH je kon\xc4\x8dal obnovo stavbe v letu 2007. Je relativno kratka, 6 metrov visoka, 50 m dolga in 15 metrov \xc5\xa1iroka. Dalj\xc5\xa1a fasada ima sedem vhodov, vzhodna le \xc5\xa1tiri, razdeljene z velikim stopni\xc5\xa1\xc4\x8dem, ki vodi na streho. Na ju\xc5\xbenem delu stavbe je en vhod. V majhni sobi, na nasprotni steni so vrata, nad katerimi na so prekladi zapleteno vklesane pismenke, ki so dale stavbi ime. Pod preklado v podboju je \xc5\xa1e ena izklesana plo\xc5\xa1\xc4\x8da sede\xc4\x8de figure obdana z ve\xc4\x8d pismenkami."